KIRJALLINEN KYSYMYS P-2821/00

esittäjä(t): Cecilia Malmström (ELDR) komissiolle

(4. syyskuuta 2000)

Aihe: Avustusvaroja koskevien sopimusneuvottelujen myöhästyminen, sopimus numero AFG/B73020/IB/1999/0282

Ruotsin Afganistan-komitea on saanut usean vuoden ajan tukea Euroopan komissiolta harjoittaakseen avustustoimintaa Afganistanissa. Komission pyynnöstä usean valtion avustusjärjestöt muodostivat vuonna 1999 yhteenliittymän voidakseen hakea uusia avustusvaroja Afganistanissa tapahtuvaan toimintaan. Ulkosuhteiden pääosaston kanssa sopimuksen tekevänä järjestönä on tässä tapauksessa tanskalainen DACAAR.

Järjestöjen yhteenliittymälle, jonka hakemus hyväksyttiin 16. marraskuuta 1999, luvattiin, että sopimus 17,6 euron summasta tehtäisiin ennen vuoden 1999 loppua. Tuntemattomista syistä komissio ei allekirjoittanut sopimusta ennen vuodenvaihdetta. Tarkistukseen liittyvien seikkojen vuoksi sopimusta ei voitu tehdä ennen 17. maaliskuuta 2000.

Komission jo hyväksymä hanke kattaa jakson 1. tammikuuta 2000 31. joulukuuta 2001. Koska ulkosuhteiden pääosaston määräykset estävät kustannusten maksamisen takautuvasti, komission viivyttely merkitsee sitä, että Ruotsin Afganistan-komitea ja yhteenliittymä eivät voi saada korvausta kustannuksista, jotka hankkeesta ovat aiheutuneet ajanjaksolla 1. tammikuuta 17. maaliskuuta 2000. Näin Ruotsin Afganistan-komitea on joutunut pienentämään avustusten kokonaisbudjettiaan, koska kahden ja puolen kuukauden menot ovat jäänet korvaamatta.

Mielestäni komission on kannettava vastuu hallinnossa tapahtuvista viivästyksistä. Tietenkin yhteenliittymän, johon myös DACAAR ja Ruotsin Afganistan-komitea kuuluvat, on siksi saatava korvaus hankkeen kustannuksista ajalta, joka edelsi sopimuksen allekirjoittamista. Komission toimien seurauksena EU:n rahoittaman avun tulos on suunniteltua heikompi. Lisäksi komissiossa tapahtuneet viivästykset uhkaavat heikentää yhteistyökumppaneiden ja avunsaajien luottamusta. Mihin toimiin komissio aikoo ryhtyä tässä asiassa sekä yleisesti parantaakseen avustusvarojen hallintoa ulkosuhteiden pääosaston hallinnossa?

Christopher Pattenin komission puolesta antama vastaus

(5. lokakuuta 2000)

DACAAR-yhdistyksen ja komission välinen avustusta koskeva sopimus AFG/B7-3020/IB/1990/0282, jonka sopimuspuolet allekirjoittivat 17. ja 21. maaliskuuta 2000, rahoitetaan asuinsijoiltaan siirtymään joutuneille Latinalaisen Amerikan ja Aasian väestöille annettavaa apua koskevasta budjettikohdasta (neuvoston asetus (EY) N:o 443/97, annettu 3 päivänä maaliskuuta 1997, siirtymään joutuneiden väestöryhmien avustamista Aasian ja Latinalaisen Amerikan kehitysmaissa koskevista toimista.(1)) Tämä 17,6 miljoonan euron sopimus on voimassa 28 kuukautta ja siihen kuuluu viisi alihanketta, joita toteuttavat hallituksesta riippumattomat järjestöt Dacaar, Ruotsin Afganistan-komitea, Afghanaid, Healthnet International ja German Agro Action.

Marraskuun 18 päivänä 1999 pitämässään kokouksessa ALA-komitea (Aasia ja Latinalaisen Amerikan maat) antoi puoltavan lausuntonsa komission esittämästä ehdotuksesta rahoituspäätökseksi. Rahoituspäätös tehtiin 13. joulukuuta 1999(2), ja tästä syystä oli vaikeata, jopa mahdotonta allekirjoittaa sopimus ennen vuoden loppua, jolloin asetuksen (EY) n:o 443/97 voimassaolo päättyi.

Vuoden 2000 alusta komisssio on joutunut näin ollen ratkaisemaan niiden avustussopimusten voimassaolon, jotka on allekirjoitettu oikeusperustan voimassaolon päättymisen jälkeen. Komissio on ottanut myönteisen kannan helmikuussa 2000, mikä on mahdollistanut vuoden 1999 talousarviosta rahoitettavien useimpien sopimusten allekirjoittamisen.

Vaikka komissio on täysin tietoinen niistä vaikutuksista, joita sopimusten allekirjoittamisen viivästyminen voi aiheuttaa avustuskohteissa, rahoitusta koskevat asetukset eivät anna komissiolle valtuuksia myöntää rahoitusta takautuvasti (erityisisiä sopimusehtoja koskevan 2 artiklan 2 kohdan mukaan projekti aloitetaan, kun kaikki sopimuspuolet ovat sen allekirjoittaneet). Tässä erityistapauksessa viivästymisen pääsyynä on perusasetuksen voimassaolon päättymiseen liittyvä kysymys.

Toisaalta 16. toukokuuta 2000 annetussa tiedonannossa ehdotetaan ulkomaanavun hallinnoinnin uudistamiseen liittyviä toimenpiteitä sisäisten menettelyiden helpottamiseksi ja siten hankkeita koskevien ehdotusten nopeamman hyväksymisen edistämiseksi.

(1) EYVL L 68, 8.3.1997.

(2) SEC(1999) 2121.